བད་ཀན་ཟ་ཁུའི་མིང་གཞན་ལ་གཅིན་སྙིའང་ཟེར་ལ།འདི་ལ་བད་ཀན་ཟ་ཁུ་འདོགས་དགོས་དོན་ནི་རང་རྒྱུ་བད་ཀན་གྱིས་བྱས་པ་བརྟེན་ནས་བྱུང་བ་ཞིག་ཡིན་པས་མིང་ལའང་བད་ཀན་ཟ་ཁུ་ཞེས་རྒྱུ་མིང་འབྲས་བུ་ལ་བཏགས་པ་ཞིག་ཡིན་ལ་དེ་ནི་ཁ་ཟས་རོ་ལན་ཚྭ་བ་དང་ཚ་བ།མངར་བ།ནུས་བ་བསིལ་ཞིང་ལྕི་བའི་ཟས་རིགས་རྒྱུན་པར་བཟའ་བར་དགའ་བ་དང་སྤྱོད་ལམ་དལ་བར་འདུག་པ་འམ་ཡང་ན་རླན་ཅན་གྱི་ཡུལ་དུ་དུས་ཡུན་རིང་པོར་མལ་འདུག་བྱེད་པའི་མི་རྣམས་ལ་འབྱུང་བ་མང་ཞིང་དེ་ཡང་དང་པོ་བཅུད་ལྡན་གྱི་ཁ་ཟས་རིགས་རྟག་པར་བསྟེན་པ་འམ་སྤྱོད་ལམ་རྩོལ་བཅག་མི་བྱེད་པར་དལ་བར་འདུག་པ་དང་རླན་ཅན་གྱི་ཡུལ་དུ་དུས་ཡུན་རིང་བོར་ཉལ་འདུག་བྱས་པ་ལ་སོགས་ཀྱིས་ཐ་མལ་བའི་བད་ཀན་གྱི་མཚན་ཉིད་བདུན་དང་ལྡན་པ་དེ་ཉིད་ཀྱི་སྟོབས་འཕེལ་ནས་ལུས་ཀྱི་དྭངས་མ་ཁྲག་ཤ་ཚིལ་ལ་སོགས་པ་མང་དུ་སོང་ནས་ལུས་ཤ་རྒྱག་པ་གྱུར་བ་དང་བར་དུ་ཟས་སྐོམ་སྣུམ་བཅུད་དང་ནུས་པ་ལྕི་བསིལ།སྤྱོད་ལམ་དལ་བར་མལ་འདུག་བྱས་དྲགས་པ་ལ་སོགས་ཀྱིས་ཕོ་བའི་མེ་དྲོད་བླང་ནས་དྭངས་མ་རང་རང་གནས་སུ་མ་སྨིན་མ་ཐུབ་པར་བད་ཀན་བེ་སྣབས་རྒྱས་ཏེ་མ་ཞུ་བེ་སྣབས་ཀྱི་ནད་བྱུང་།དེ་ཉིད་དུས་སུ་མ་བཅོས་པར་རྙིང་ནས་སྙིགས་མ་དྭངས་མའི་རྩ་མིག་འགྲིམས་ནས་མཆིན་པའི་རྩ་ལམ་དུ་བརྒྱུད་དེ་དྭངས་མ་མ་ཞུ་བའི་ཚ་བའི་ནད་བྱུང་།དེ་ཡང་དུས་སུ་མ་བཅོས་པར་ཐ་མར་ལྒང་བར་ལྷུང་ནས་ལུས་ཀྱི་ཟུངས་གཅིན་དང་འདྲེས་ནས་ཕྱིར་ཐོན་ཏེ་ལུས་ཀྱི་ཤ་ཁྲག་ལ་སོགས་པ་ཟད་ནས་ཁ་ཟས་ཟོས་བ་རྣམས་ཟུངས་སུ་མ་གྱུར་པར་མཐར་ལྒང་བ་ལ་ཟགས་ནས་གཅིན་ནད་དང་འདྲེས་ནས་ཕྱིར་འཛག་ཡོང་བ་ཡིན་ལ་བོད་ལུགས་གསོ་རིག་གི་འདི་ལ་བད་ཀན་ཟ་ཁུ་ཞེས་བཤད་ཅིང་།དེ་ནི་གཅིན་ནད་དང་ལུས་ཟུངས་འདྲེས་ནས་ཡོད་ཕྱིར་ཤིན་ཏུ་གསོ་དཀའ་ལ།ཕྱི་གླིང་གསོ་རིག་གིས་འདི་ལ་གཅིན་པ་མངར་འགྱུར་གྱི་ནད་ཅེས་ཟེར་ཞིང་དེའང་དལ་བའི་རང་བཞིན་གྱི་ནད་ཅིག་ཡིན་ལ་རྒྱུད་བཞི་ཡི་བད་ཀན་གྱི་ནད་གསོ་བ་ལས་བད་ཀན་ལྒང་བར་ལྷུང་བའི་ཟ་ཁུ་འགྱུར།།ཞེས་བད་ཀན་གྱི་ནད་ལས་འབྱུང་བར་བཤད་པ་དང་གཅིན་སྙི་གསོ་བ་ལས་རྒྱུ་རྐྱེན་ལན་ཚ་མངར་བསིལ་ལྕི་བའི་ཟས།།རླན་ཅན་མལ་འདུག་བད་ཀན་ཚིལ་འཕེལ་བ།།ལྒང་བར་ཟགས་པས་ཟ་ཁུ་སྐྱེད་པར་བྱེད།།ཅེས་གསུང་བ་དང་ཡང་ཁ་ཅིག་གིས་དང་པོ་ལ་ཁ་ཟས་རོ་ལན་ཚྭ་བ་དང་ཚ་བ།མངར་བ་གསུམ་བསྟེན་དྲགས་པས་ཁྲག་དང་མཁྲིས་བ་བད་ཀན་རྣམས་རང་རང་གི་ལྡིང་ཚད་ལས་མང་དུ་འཕེལ་བ་དང་།དེ་ལ་ཟས་ནུས་བ་བསིལ་ཞིང་ལྕི་བའི་ཟས་རིགས་བསྟེན་དྲགས་པས་ལུས་ཀྱི་མེ་དྲོད་ཉམས་ནས་སྙིགས་མ་མ་ཞུ་བའི་ནད་བྱུང་བ་དང་དེ་ཡང་དུས་ལྟར་མ་བཅོས་བར་རྙིང་ནས་དྭངས་མ་མ་ཞུ་བའི་ཚ་བའི་ནད་བྱུང་བ་དང་དེ་ལ་སྤྱོད་ལམ་རླན་ཅན་ཡུལ་དུ་དུས་ཡུན་རིང་ཉལ་འདུག་ལ་སོགས་ཀྱིས་ཁྲག་གི་དྲོད་རྣམས་ཉམས་ནས་ཁྲག་འཁྱགས་ཀྱི་ནད་འབྱུང་བར་བཤད་ལ།དེ་ལྟ་བུའི་ནད་ངན་དེ་ཉིད་ཁྲག་ལ་གནས་པའི་སྐབས་སུ་ཁྲག་རླུང་དང་ཚིགས་ལ་བྱེར་བའི་སྐབས་ལ་དྲེག་གྲུམ།རྩ་ལ་གནས་པའི་སྐབས་སུ་རྩ་དཀར།ལྒང་བ་ལ་ལྷུང་བའི་སྐབས་སུ་ཟ་ཁུ་ནད་ཅེས་བཤད་པར་ཡང་འདོད་དོ།།